Peter Nielsen har nydt aftensolen for sidste gang på sin terrasse i sommerhuset ved Nørlev Strand, for nu er både hus og grund ved at blive spist af havet. -Sidste efterår kørte vi jo (red. sand) på tre eller fire meter længere ude og det er jo så forsvundet nu, siger han. Sommerhuset ligger yderst på kanten, og åbner man havelågen, skal man ikke tage mange skridt før grunden ophører og en lodret skrænt starter. Grundejerforeningen har endnu engang spyttet penge i fælleskassen for at få fyldt mere sand op mod klitterne, for at undgå at vandet snupper endnu en bid af strækningen. -Det er en form for kystsikring. Vi gør det for at redde husene lidt længere tid, siger Svend Christensen, der styrer rendegraveren på stranden. Men løsningen er en stakket frist, hvis man spørger Peter Nielsen. -Sandet er nok væk på fredag, så må vi se hvad der sker med stormen på lørdag, og så kan vi køre på igen, hvis vi altså er her. Peter Nielsen og de andre beboere ude på kanten forsøgte allerede i 2011 at undgå det der nu snart er uundgåeligt. -Vi har søgt efter at få lov til at ligge hård materiale ned. Hvis I ser bagud, så kan I se den permanente kystsikring, som kommunen har lavet til vejen, men det må vi så ikke have lov at gøre, siger han. Beboerne har nu gjort hvad de kan for at beskytte deres ejendomme mod den varslede storm Dagmar, der vil ramme i weekenden, men det er svært at være optimistisk. -Der er jo ikke så meget at gøre. Vi må bare vente og se hvad der sker og håbe på det bedste, siger Peter Nielsen.
Peter Nielsen besøgte i dag sit sommerhus på Nørlev Strand ved Hjørring - måske for sidste gang.